**О Б Р А З Л О Ж Е Њ Е**

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 97. тачка 2. Устава Републике Србије, према којој Република Србија уређује и обезбеђује, поред осталог, остваривање и заштиту слобода и права грађана и, у вези са тим, предвиђају се одговорност и санкције за повреду слобода и права грађана утврђених Уставом. Осим тога, у одредби члана 15. Устава Републике Србије, јемчи се равноправност жена и мушкараца и развој политике једнаких могућности. Такође, у члану 21. став 3. Устава Републике Србије забрањује се свака дискриминација, непосредна или посредна, по било ком основу, а нарочито по основу расе, пола, националне припадности, друштвеног порекла, рођења, вероисповести, политичког или другог уверења, имовинског стања, културе, језика, старости и психичког или физичког инвалидитета. Уставу Републике Србије у члану 21. став 4. прописује могућност увођења посебних мера ради постизања пуне равноправности лица или групе лица која су суштински у неједнаком положају са осталим грађанима и изричито прописује да се ове мере не сматрају дискриминацијом.

1. РАЗЛОЗИ ЗА ДОНОШЕЊЕ ЗАКОНА

Република Србија је у септембру 2009. године донела Закон о равноправности полова („Службени гласник РС”, број 104/09), којим је ближе уредила начин остваривања равноправности жена и мушкараца и промовисање политике једнаких могућности у областима јавног и приватног сектора од посебног значаја за равноправност полова, као што су области: запошљавања и рада; социјалне и здравствeне заштите; породичних односа; образовања; културе и спорта; као и политичког и јавног живота. Тим законом је, такође, уређено и предузимање посебних мера за спречавање и отклањање дискриминације засноване на полу, као и поступак правне заштите лица изложених дискриминацији.

Током вођења преговора о чланству Републике Србије у Европској унији (ЕУ) уочено је да се постојећим решењима Закона о равноправности полова не достижу заједничке тековине равноправности жена и мушкараца и да није у пуној мери усаглашен са релевантним законодавством ЕУ, а пре свега, у односу на: примену принципа равноправног третмана мушкараца и жена у приступу и набавци роба и услуга; у имплементацији начела једнаких могућности и једнаког третмана жена и мушкараца у вези са питањима запошљавања, самозапошљавања и обављања занимања.

Поред тога, тај закон није у довољној мери усаглашен са потврђеним међународним уговорима, општеприхваћеним стандардима и одредбама релевантних директива Европске уније, а недостаје и одговарајући целовит и кохерентан институционални оквир за остваривање и унапређење родне равноправности ради обезбеђења његове делотворне примене у пракси. На то је указао и Комитет Уједињених нација за економска, социјална и културна права, као и Комитет Уједињених нација за људска права у својим запажањима упућеним Републици Србији, указујући на потребу јачања националних механизама за родну равноправност, елиминисање родно засноване дискриминације и спречавања насиља у породици.

Савет страних инвеститора наводи да у Републици Србији није лако објективно сагледати положај жена и њихову дискриминацију у различитим сферама јавног и приватног живота због недовољног броја родно осетљивих статистичких података и истраживања, као и због непостојања или пак постојања врло слабих механизама за праћење примене планираних мера и активности и њихових (стварних) ефеката. Показатељи изражени индексом родне равноправности говоре о благом унапређењу стања, пре свега у области политичког учествовања жена (што је директна последица квота у изборним законима). У свим другим областима регистрован је врло скроман напредак, а у неким подобластима чак и стагнација или погоршање стања. Жене доследно подносе мањи број притужби на дискриминацију иако би се могло очекивати супротно.

Осим тога, није успостављен низ мера из четири кључне области – интегрисана политика, превенција, заштита и подршка за жртве насиља или се оне недовољно ефикасно примењују. Сви расположиви подаци потврђују да се недовољно поштују сексуална и репродуктивна права и здравље девојака и жена.

Заштитник грађана подржава усвајање Предлога закона о родној равноправности, с обзиром на то да, као што овај орган годинама истиче,важећи Закон о равноправности полова није на одговарајући начин уредио област родне равноправности и није усклађен са преузетим међународним обавезама и супсидијарним законодавством. Искуства у примени постојећег Закона о равноправности полова показала су његове слабости, између осталог, недостатак инструмената за имплементацију; непотпуна регулатива (нпр. начин на који су уређени и начин на који се оснивају и примењују локални механизми за родну равноправност); гаранције права чији садржај је ужи од садржаја који гарантује Устав Републике Србије. У својим редовним годишњим извештајима Заштитик грађана понавља препоруку да Владатреба да предложи, а Народна скупштина да усвоји Закон о родној равноправности.

У вези са наведеним, на иницијативу Заштитника грађана, разрађена су два модела нацрта закона о родној равноправности (2014/2015), а након тога су образоване и три радне групе за израду Нацрта истоименог закона. У вези са наведеним, израђена је током 2014/2015. године једна верзија Нацрта закона о родној равноправности у Министарству за рад, запошљавање, борачка и социјална питања, затим једна верзија током 2015/2017. године од стране Коодинационог тела за родну равноправност Владе и поново једна верзија поменутог закона од стране Министарства за рад, запошљавање, брачка и социјална питања током 2017/2019. године, али ниједан Нацрт закона није добио подршку стручне јавности и надлежних органа у периоду од 2014. до 2019. године.

Наиме, након што су 21. јуна 2020. године одржани парламентарни избори формирана је нова Влада у оквиру које је образовано Министарство за људска и мањинска права и друштвени дијалог. У складу са чланом 12. став 3. Закона о министарствима Службени гласник РС”, број 128/20) Министарство за људска и мањинска права и друштвени дијалог обавља послове државне управе који се односе на: равноправност полова; антидискриминациону политику; питања у вези са родном равноправношћу, с циљем унапређења родне равноправности у Републици Србији, као и друге послове одређене законом. Стога, ово министарство приступило је изради Нацрта закона о родној равноправности, у широком партиципативном процесу, у складу са Законом о планском систему („Службени гласник РС”, број 30/18), кроз даље усгалашавње Полазних основа за израду Нацрта закона о родној равноправности са препорукама ЕУ, кроз четири тематска друштвена дијалога. Први друштвени дијалог одржан је 18. јануара 2021. године у организацији Координационог тела за родну равноправност Владе и Министарства за људска и мањинска права и друштвени дијалог на тему стања родне равноправности у Републици Србији и на њему су донета обавезујућа поступања којима је, између осталог, предвиђено и образовање радне групе за израду овог закона у наредних 30 дана. Други друштвени дијалог је одржан 9. фебруара 2021. године на тему израде текста Нацрта закона о родној равноправности који се односи на области рада, запошљавања, предузетништва, образовања и културе.Трећи друштвени дијалог је одржан 10. фебруара 2021. године на тему израде текста Нацрта закона о родној равноправности који се односи на области: социјалне и здравствене заштите, са посебним фокусом на тему делотворног спречавања и сузбијања насиља над женама (Итанбулска конвенција). Четврти друштвени дијалог одржан је 19. фебруара 2021. године на тему израде текста Нацрта закона о родној равноправности, који се односи на области: учешћа жена у политичком и јавном животу, и на њему су донета обавезујућа поступања, у којима је у тачки 1. прецизирано да у свим областима друштвеног живота треба тежити постизању равноправне заступљености оба пола, односно достизања нивоа од 50% заступљености оба пола.

У складу са обавезујућим поступањима са првог и четвртог друштвеног дијалога и закључцима са другог и трећег друштвеног дијалога, Решењем Министарства за људска и мањинска права и друштвени дијалог број 011-00-00001/2021-01 од 3. фебруара 2021. године образована је Посебна радна група за израду текста Нацрта закона о родној равноправности, која је састављена од представника надлежних државних ресора, независних тела, цивилног друштва и академске заједнице. Посебна радна група је у циљу израде наведеног Нацрта закона и разматрања и уградње примедаба, коментара, мишљења и сугестија из јавних консултација и са јавне расправе о Нацрту закона о родној равноправности одржала два састанка и то: 17. фебруара и 18. марта 2021. године, којима је председавала министарка за људска и мањинска правa и друштвени дијалог.

Према методологији утврђеној Законом о планском систему Републике Србије („Службени гласник PC”, број 30/18) и Уредбом о методологији управљања јавним политикама, анализи ефеката јавних политика и прописа и садржају појединачних докумената јавних политика (Службени гласник РС”, број 8/19), као и на основу Правилника о смерницима добре праксе за остваривање учешћа јавности у припреми предлога закона и других прописа и аката (Службени гласник РС”, број 51/19), од 3. до 20. фебруара 2021. године спроведене су Јавне консултације ради остваривања учешћа јавности у припреми Нацрта закона, кроз прикупљање примедаба, предлога, коментара и сугестија на Полазне основе и предложену полазну верзију Нацрта закона о родној равноправности. Након евалуације примедаба, предлога, коментара и сугестија пристиглих од стране: Националне организације особа са инвалидитетом Србије, Аутономног женског центра, др Емилије Радибратовић из Министарста трговине, туризма и телекомуникација и Бојана Милојковића, у својству грађанина - приступило се доради Предлога поменутог закона. Том приликом, уважена је и већина сугестија и предлога чланова Посебне радне групе за израду текста Нацрта закона о родној равноправности и то представника: Министарстава за рад, запошљавање, борачка и социјална питања, Министарства правде, Министарства унутрашњих послова, Координационог тела за родну равноправност, Републичког завода за статистику, Заштитиника грађана и Повереника за информације од јавног значаја и заштиту података о личности. Након тога, сачињен је Извештај са Јавних консултација и постављен на сајт Министарства за људска и мањинска права и друштвени дијалог: [www.minljmpdd.gov.rs](http://www.minljmpdd.gov.rs), 5. марта 2021. године.

На седници одржаној 24. фебруара 2021. године Одбор Владе за правни систем и државне органе усвојио је Закључак о спровођењу јавне расправе (Закључак 05 Број: 011-1609/2021 од 24. фебруара 2021. године) са Програмом јавне расправе, која је спроведена у периоду од 26. фебруара до 17. марта 2021. године. Наиме, текст Нацрта закона, који је дорађен након јавних консултација и друштвених дијалога вођених на ову тему, припремљен је за јавну расправу и постављен на сајт Министарства за људска и мањинска права и друштвени дијалог (у даљем тексту: Министарство): [www.minljmpdd.gov.rs](http://www.minljmpdd.gov.rs), као и на порталу е-управа, у рубрици – јавна расправа 26. фебруара 2021. године. Уз Нацрт закона, постављен је и Образац за достављање сугестија, предлога, иницијатива и коментара на наведени Нацрт закона (у даљем тексту: образац) од стране представника државних органа, јавних служби, привредних субјекта, синдиката, удружења послодаваца, организација цивилног друштва, академске заједнице, медија и других заинтересованих учесника. Имајући у виду епидемиолошку ситуацију у земљи, у складу са Програмом, јавна расправа је спроведена електронским путем. По истеку наведеног рока, на електронску адресу Министарства пристигло је укупно 16 образаца са укупно 139 примедaбa, предлога, коментара и сугестија, док службеним путем није било достављених пошиљки.

Током поменуте јавне расправе ресорном Министарству су достављене примедбе, предлози, коментари и сугестије од стране следећих представника заинтересоване јавности: Повереник за информације од јавног значаја и заштиту података о личности; Бојан Милојковић у својству грађанина; Савет страних инвеститора; Заштитник грађана; Удружење жртава насиља „Хајр”; Министарство државне управе и локалне самоуправе; Удружење грађанки „FemPlatz”; Министарство културе и информисања (МКИ) – Сектор за информисање и медије; Министарство просвете, науке и технолошког развоја – МПНТР; Популациони фонд Уједињених нација (UNFPA); Дечији фонд Уједињених нација (UNICEF); Аутономни женски центар (АЖЦ), у сарадњи са Групом 484 и Астром – Акцијом против трговине људима, чланицама Коалиције прЕУговор; Стална конференција градова и општина (СКГО); Министарства привреде; Тим за социјално укључивање и смањење сиромаштва Владе Републике Србије (СИПРУ тим) и Републичког завода за статистику (РЗС).

По окончању јавне расправе, на састанаку Посебне радне групе, одржаном 18. марта 2021. године, разматране су достављене примедбе, предлози, коментари и сугестије током трајања јавне расправе и извршена је њихова евалуација, након чега је у законском року израђен и јавно објављен Извештај о спроведеној јавној расправи о Нацрту закона о родној равноправности (у даљем тексту: Извештај). У поменутом Извештају ресорно Министарство се детаљно изјаснило које су прихваћене, делимично прихваћене или одбијене примедбе, предлози, коментари и сугестије и из којих разлога. У складу са наведеним, извршена је и дорада текста Нацрта закона о родној равноправности, након јавне расправе, у који су уврштене све прихваћене примедaбе, предлози, коментари и сугестије. Наведени материјал је јавно објављен на интернет страници Министарства и порталу е-управа и достављен службеним путем надлежним органима на став и мишљење (наведени Извештај и Нацрт закона су доступни на сајту Министарства за људска и мањинска права и друштвени дијалог: [www.minljmpdd.gov.rs](http://www.minljmpdd.gov.rs), као и на порталу е-управа, у рубрици – јавна расправа).

Предлогом закона о родној равноправности предвиђа се стварање једнаких могућности за учешће и равноправан третман жена и мушкараца у области рада, запошљавања, самозапошљавања, социјалног осигурања, социјалне и здравствене заштите, образовања, одбране и безбедности, саобраћаја, енергетике и комуникација, заштите животне средине, културе, јавног информисања, спорта, политичког деловања и јавних послова, репродуктивних и сексуалних права, приступа роби и услугама, као и мере за сузбијање и спречавање свих облика родно заснованог насиља, насиља према женама и насиља у породици.

III. ОБЈАШЊЕЊЕ ОСНОВНИХ ПРAВНИХ ИНСТИТУТА И ПОЈЕДИНАЧНИХ РЕШЕЊА

**1. Уводне одредбе (чл. 1-6. Предлога закона).**

Уводним одредбама Предлога закона о родној равноправности одређен је његов предмет и садржај и обавезе свих учесника у његовом спровођењу. Овај предлог закона представља искорак у односу на Закон о равноправности полова, јер већ у самом називу и предмету уређивања препознаје „родну равноправност” и даје њено одређење, те садржај ове синтагме појмова усклађује са општеприхваћеним правилима међународног права и потврђеним међународним уговорима.

У члану 1. Предлога одређен је предмет тог закона, односно појам, значење и мере политике за остваривање и унапређивање родне равноправности, врсте планских аката у области родне равноправности и извештавања о реализацији планских аката, институционални оквир за остваривање родне равноправности, надзор над применом закона и друга питања од значаја за остваривање и унапређивање родне равноправности, као и мере политике за остваривање и унапређивање родне равноправности и обавезе органа јавне власти, послодаваца и других социјалних партнера да интегришу родну перспективу у области у којој делују.

Члан 2. Предлога закона односи се на заштиту стечених права.

У члану 3. Предлога закона дефинише се родна равноправност полазећи од правних инструмената Уједињених нација (Конвенција о елиминацији свих облика дискриминације жена из 1979. године, Опциони протокол уз ову Конвенцију, усвојен 1999. године) и релевантних директива ЕУ, односно: Директива 75/117/ЕЕЗ (једнаке зараде за мушкарце и жене); Директива 76/2007/ЕЕЗ (доступност запослења, професионална обука, напредовање на радном месту и услови рада); Директива 2004/113/ЕЗ (набавка роба и пружање услуга); Директива 2006/54/ЕЗ (запослење и звања).

Чланом 4. Предлога закона је, у складу са законом којим се уређује заштита од дискриминације, дефинисан појам дискриминације на основу пола, односно рода, са њеним облицима.

У члану 5. Предлога закона регулисано је питање родно одговорног буџетирања као увођења принципа родне равноправности у буџетски процес.

У члану 6. Предлога закона дата су и објашњена значења појмова, који се користе у Предлогу закона, као што су нпр. „род” (дефиниција из Конвенције Савета Европе о спречавању и борби против насиља над женама и насиља у породици, коју је Република Србија потврдила у октобру 2013. године) у складу са општеприхваћеним међународним стандардима, односно дефиницијом прихваћеном на нивоу УН; „сексуално узнемиравање” (Директива 76/2007/ЕЗ); „удружење” (Закон о удружењима („Службени гласник РС”, бр. 51/09, 99/11 – др. закон и 44/18 – др. закон). Уместо раније коришћеног термина; „равноправна заступљеност”, уводи се нови термин: ,,уравнотежена заступљеност”, који подразумева примену подстицајних квота од 40% за мање заступљени пол, у складу са правним тековинама ЕУ. Сходно томе, уводи се и термин ,,осетно неуравнотежена заступљеност полова”.

**2. Политика једнаких могућности и мере за остваривање и унапређење родне равноправности (чл. 7–12. Предлога закона).**

У члану 7. Предлога закона предвиђено је да политика једнаких могућности подразумева равноправно учешће жена и мушкараца у свим фазама планирања, припреме, доношења и спровођења одлука које утичу на положај жена и мушкараца.

Чланом 8. Предлога закона наводи се да мере за остваривање и унапређивање родне равноправности могу бити опште и посебне.

Члан 9. Предлога закона дефинише опште мере за остваривање и унапређивање родне равноправности.

Члан 10. Предлога закона дефинише посебне мере за остваривање и унапређивање родне равноправности.

У члану 11. Предлога закона наводе се врсте посебних мера.

Члан 12. Предлога закона регулише вођење статистичких података разврстаних по полу у органима јавне власти и код послодаваца.

**3. Плански акти у области родне равноправности и извештавање о реализацији планских аката (чл. 13–24. Предлога закона).**

Чл. 13-16. Предлога закона садрже одредбе којима се регулишу врсте планских аката и то: Национална стратегија за родну равноправност (Стратегија); Акциони план за спровођење Стратегије; акциони планови јединица локалне самоуправе; планови или програми рада органа јавне власти, односно планови пословања послодаваца, који обавезно садрже и део за унапређење родне равноправности и план управљања ризицима од повреде принципа родне равноправности.

Чл. 17. и 18. Предлога закона односе се на регулисање питања извештавања и то: о реализацији Акциног плана (члан 17.), као и осталих планских и програмских аката (члан 18.).

Чл. 19-24. Предлога закона односе се на План управљања ризицима од повреде принципа родне равноправности, његово одређење, садржину, обавезу доношења и спровођења, извештај о спровођењу плана управљања ризицима, одговорност за доношење, спровођење и извештавање о спровођењу овог плана као и доношење плана управаљања ризицима од других организација и правних лица.

**4. Органи јавне власти и посебне мере за остваривање и унапређивање родне равноправности (чл. 25–26. Предлога закона).**

Чланом 25. Предлога закона обухваћено је праћење, планирање, спровођење резултата политика једнаких могућности у органима јавне власти, као и сарадња органа јавне власти са удружењима, односно организацијама цивилног друштва.

У члану 26. Предлога закона предвиђено је да се у управним и надзорним органима, као и на положајима у органима јавне власти обезбеђује уравнотежена заступљеност жена и мушкараца, а у складу са прописима на основу којих су основани њиховим унутрашњим општим актима.

**5. Области у којима се одређују и спроводе опште и посебне мере за остваривање и унапређивање родне равноправности (чл. 27–50. Предлога закона).**

Поред области, регулисаних Законом о равноправности полова (нпр. рад и запошљавање, социјална и здравствена заштита, породични односи, образовање, култура и спорт, политички и јавни живот и сл.), Предлог закона о родној равноправности је обухватио и нове, на које је указала Европска комисија (нпр. самозпошљавање, слободан приступ робама и услугама) или учесници јавне расправе о Нацрту овог закона (информациононе технологије, одбрана и безбедност, саобраћај, енерегтика, заштита животне средине, репрудуктивна и сексулана права и сл.), што је уважено и унето у садржај Предлога закона о родној равноправности.

Област запошљавања и рада

Чланом 27. Предлога закона уводе се опште и посебне мере за повећање запослености и могућности запошљавања и самозапошљавања.

Одредбама члана 28. Предлога закона обезбеђују се једнаке могућности у области запошљавања и вредновање укупне вредности неплаћеног кућног рада. Равноправан третман жена и мушкараца у погледу: доступности послова и положаја, запошљавања и свих облика плаћеног радног ангажовања, распоређивања и напредовања, радног времена, одсуствовања са посла, плаћања, услова рада, стручног образовања и обуке, дневног, недељног и годишњег одмора, престанка радног односа и радног ангажовања, колективног преговарања, информисања, социјалног осигурања, заштите права на рад и у вези са радом. У складу са мишљењем Европске Комисије унета је и допуна да се једнаке могућности за жене и мушкарце обезбеђују и у „самозапошљавању или занимању”.

У члану 29. Предлога закона наведене су обавезе послодаваца и органа јавне власти по којима су послодавац у јавном и приватном сектору и орган јавне власти дужни да запосленима, без обзира на пол, односно род и породични статус, обезбеде једнаке могућности и третман у вези са остваривањем права из радног односа и по основу рада, односно других видова радног ангажовања, у складу са законом којим се уређује рад код послодавца, односно органа јавне власти.

Одредбама члана 30. Предлога закона обезбеђује се структура органа управљања и надзора код послодавца како би се обезбедила уравнотежена заступљеност полова. О уравнотеженој заступљености полова стара се орган надлежан за именовање органа управљања и надзора. Овај орган дужан је да предузима посебне мере у случају када у тим органима постоји осетна неуравнотеженост полова.

Чланом 31. Предлога закона забрањује се отказ, односно раскид радног односа од стране послодавца, односно органа јавне власти, као и проглашавање запосленог за вишак на основу пола, односно рода, трудноће, породиљског одсуства или одсуства са рада ради неге детета и одсуства са рада ради посебне неге детета, као и због покренутог поступка за заштиту од дискриминације, узнемиравања, сексуалног узнемиравања и сексуалног уцењивања.

Чланом 32. Предлога закона забрањено је узнемиравање, сексуално узнемиравање и сексуално уцењивање.

У члану 33. Предлога закона забрањује се родна неравноправност за време одсуства са рада због трудноће, породиљског одсуства, одсуства ради неге детета и одсуства ради посебне неге детета.

Чланом 34. Предлога закона забрањује се неједнака зарада за исти рад или рад једнаке вредности за жене и мушкарце.

Чланом 35. Предлога закона уводи се принцип родне равноправности у социјални дијалог, односно дијалог између социјалних партнера.

Област социјалне и здравствене заштите

Члан 36. прописује обавезу oргана јавне власти који обављају послове у области социјалне и здравствене заштите да обезбеде једнаке могућности за жене и мушкарце у пружању социјалне и здравствене заштите за све кориснике услуга.

Област образовања, васпитања, науке и технолошког развоја

Чланом 37. Предлога закона органи јавне власти и послодавци који, у складу са законима и другим прописима, обављају послове у области образовања и васпитања, науке и технолошког развоја обавезују се да интегришу принцип родне равноправности у своје деловање што подразумева: доношења планова и програма образовања и васпитања на свим нивоима, коришћење родно осетљивог језика, обезбеђење стучног усавршавања и континуираног оспособљавања у вези са равноправношћу жена и мушкараца.

Родна равноправност у области информационо-комуникационих технологија и информационог друштва

Чланом 38. Предлога закона органи јавне власти у области информационо-комуникационих технологија предузимају посебне мере ради обезбеђивања уравнотежене заступљености полова у области информационо-комуникационих технологија у циљу превазилажења дигиталног родног јаза и унапређења социјално-економског положаја жена и промоцију укључивања младих, нарочито девојчица и девојака у Science, Technology, Engineering and Mathematics (STEM) науке и сектор за Информационо-комуникационе технологије (ИКТ).

Родна равноправност у области одбране и безбедности

Чланом 39. Предлога закона се предлаже регулисање посебних мера у области одбране и безбедности, које, између осталог, обухватају питање безбедности жена у миру, конфликту и постконфликтном опоравку, као и веће учешће жена у процесима који се тичу очувања мира и безбедности.

Родна равноправност у области саобраћаја

Чланом 40. Предлога закона предвиђено је да органи надлежни за саобраћај обезбеђују једнаке могућности за жене и мушкарце у систему управљања развојем саобраћаја и инфраструктуре и интегрисање родне перспективе у планирање саобраћајне политике и развоја инфраструктуре у циљу повећања мобилности жена и унапређења безбедности жена као учесника у саобраћају.

Родна равноправност у области енергетике

Одредбама члана 41. Предлога закона предвиђено је да органи надлежни за енергетику обезбеђују једнаке могућности за жене и мушкарце у систему запошљавања и у области коришћења енергената, приликом управљања енергентима разматрају и уважавају различите интересе, потребе и приоритете жена и мушкараца као потрошача, а приликом планирања, управљања и спровођења планова, пројеката и политика одрживог енергетског развоја спроводе поступак уродњавања.

Родна равноправност у области заштите животне средине

Чланом 42. Предлога закона прописује се да органи надлежни за заштиту животне средине обезбеђују једнак приступ за жене и мушкарце у погледу управљања природним ресурсима и право на информисање о стању животне средине.

Родна равноправност у области културе

У члану 43. Предлога закона регулисано је да родна равноправност у области културе, између осталог, обухвата: једнаку слободу културног и уметничког стваралаштва; једнаке могућности у испољавању и развијању талената у уметничком и културном стваралаштву; равноправан приступ културним добрима и културним садржајима за жене и мушкарце.

Родна равноправност у области јавног информисања

Чланом 44. Предлога закона је регулисано да садржаји у средствима јавног информисања, укључујући и оглашавање, не смеју да садрже податке којима се ствара или подстиче дискриминација на основу пола, односно рода. Забрањено је изражавање мржње и омаловажавање жена и мушкараца, као и јавно заговарање, подржавање и поступање у складу са предрасудама, обичајима и другим друштвеним обрасцима понашања који су засновани на идеји подређености или надређености жена и мушкараца, односно на родним стереотипима.

Родна равноправност у области спорта

Чланом 45. Предлога закона регулисана је примена начела равноправности жена и мушкараца у области спорта, рекреације и здравих стилова живота.

Родна равноправност у органима управљања и надзора и њиховим телима

Одредбама члана 46. Предлога закона уређена је родна равноправност у органима управљања и надзора како образовних, научних и културних, тако и информативних и организација у области спорта.

Родна равноправност у области политичког деловања и јавних послова

Чланом 47. Предлога закона наведено је да свако, без обзира на пол односно род, има право на једнаке могућности учешћа у одлучивању и управљању јавним пословима и право да под равноправним условима ступа у јавне службе и на јавне функције. Родна равноправност се примењује код остваривања изборних права и у оквиру политичког деловања.

У члану 48. Предлога закона родна равноправност, као начело, интегрише се у деловање политичких странака, синдикалних организација и удружења.

Репродуктивна и сексуална права

Чланом 49. Предлога закона се наводи да се дискриминацијом не сматрају опште и посебне мере којима се подстиче рађање, равноправност родитеља у вршењу родитељског права и обезбеђује репродуктивно здравље жена и мушкараца.

Приступ роби и услугама

Чланом 50. Предлога закона усклађује се домаће законодавство са одредбама Директиве 2004/113/ЕС о једнаком третману мушкараца и жена у приступу робама и услугама и Директиве 2006/54/ЕС о спровођењу принципа једнаких могућности за мушкарце и жене у погледу запошљавања и обављања занимања.

**6. Спречавање и сузбијање родно заснованог насиља (чл. 51**–**58. Предлога закона)**

Чланом 51. Предлога закона забрањује се сваки облик насиља заснован на полу, односно роду у приватној и јавној сфери.

Чланом 52. Предлога закона предвиђају се посебне мере и програми намењени: жртвама насиља и спречавању лица које је починило насиље да настави или понови вршење насиља.

Одредбама члана 53. Предлога закона предвиђа се обавеза пријављивања насиља.

Одредбе члана 54. Предлога закона се односе на опште услуге подршке за жртве насиља и њихово право на психосоцијалну и правну помоћ и социјалну и здравствену заштиту.

Чланом 55. Предлога закона регулисане су специјализоване услуге у смислу овог закона, као што су: Национални СОС телефон за девојке и жене са искуством родно заснованог насиља, сигурни смештај у прихватилиштима и судскомедицински (форензички) лекарски и лабораторијски прегледи.

Чланом 56. Предлога закона регулише се увођење програма за лица која су извршила насиље.

Чланом 57. Предлога закона се односи на мере и поступке усмерене ка спречавању насиља.

У члану 58. Предлога закона се регулише начин финансирања специјализованих услуга.

**7. Институционални оквир за остваривање родне равноправности (чл. 59–64. Предлога закона).**

У члану 59. Предлога закона предвиђа се успостављање целовитог институционалног оквира за планирање, спровођење, праћење и унапређење политика за остваривање и унапређивање родне равноправности.

У члану 60. Предлога закона прецизирају се начини на које Влада води политику родне равноправности.

Члан 61. Предлога закона прецизира субјекте одговорне за креирање, спровођење, праћење и унапређивање секторских политика за остваривање родне равноправности.

У члану 62. Предлога закона у складу са надлежностима аутономне покрајине, а са циљем развоја и вођења политике једнаких могућности, прописано је да органи аутономне покрајине образују организационе облике за праћење и координацију политика родне равноправности, одређују њихов састав, начин избора, делокруг и начин рада.

У члану 63. Предлога закона наводе се обавезе тела за родну равноправност у јединици локалне самоуправе.

У члану 64. Предлога закона предвиђа се обавеза органа државне управе и служби Владе и органа аутономне покрајине и јединице локалне самоуправе да, без обзира на број запослених, као и други органи јавне власти који имају више од 50 запослених и радно ангажованих лица, из реда својих запослених одреде лице задужено за родну равноправност, у складу са својим актом о унутрашњем уређењу и систематизацији радних места. Такође, предвиђају се и њихове обавезе у оквиру праћења спровођења политика и мера у вези са родном равноправношћу из делокруга органа у којем су запослени, које укључују праћење стања, извештавање и сарадњу на пословима у овој области.

**8. Евидентирање и извештавање о остваривању родне равноправности (чл. 65–66. Предлога закона).**

Чланом 65. Предлога закона ближе се уређује врсту података разврстаних по полу које евидентирају органи јавне власти, послодавци и тела за родну равноправност ради праћења стања у области остваривања родне равноправности и извештавања о томе. Евидентирање података неопходно је ради сачињавања извештаја који, поред попуњеног прописаног обрасца, садрже и оцену стања у погледу остваривања родне равноправности у органу јавне власти, односно код послодавца.

Чланом 66. Предлога закона регулише се начин на који органи јавне власти, послодавци, политичке странке и синдикалне организације подносе годишње извештаје Министарству и на који начин Министарство израђује збирни извештај.

**9. Казнене одредбе (чл. 67–70. Предлога закона)**

Казнене одредбе обухватају кажњавање за прекршаје послодаваца, осигуравајућих друштава и средстава информисања (члан 67. Предлога закона), одговорних лица у органима јавне власти (члан 68. Предлога закона), политичких странака (69. Предлога закона) и синдикалних организација (члан 70. Предлога закона).

**10. Надзор над применом Закона (чл. 71–72. Предлога закона)**

Питање надзора над применом предметног закона предвиђен је одредбама чл. 71 и 72. Предлога закона.

**11. Прелазне и завршне одредбе (чл. 73–77. Предлога закона)**

Члан 73. Предлога закона предвиђа рокове за доношење подзаконских прописа предвиђених овим законом, као и да надлежни органи аутономне покрајине и јединице локалне самоуправе који немају основана тела за родну равноправност, односно лица задужена за родну равноправност, треба да донесу одговарајуће акте о оснивању тих тела, односно одређивању лица, у року од шест месеци од дана ступања на снагу овог закона.

Члан 74. Предлога закона одређује рокове за доношење и примену подзаконских аката.

Чланом 75. Предлога закона регулисано је да су друштва за осигурање дужна да примењују одредбу члана 50. став 3. овог закона на све нове уговоре из тог става закључене почев од 31. децембра 2022. године.

Чланом 76. Предлога закона предвиђено је да даном ступања на снагу предметног закона престаје да важи Закон о равноправности полова („Службени гласник РС”, број 104/09).

Чланом 77. Предлога закона предвиђено је да предметни закон ступа на снагу осмог дана од дана објављивања у „Службеном гласнику Републике Србије”.

IV. ФИНАНСИЈСКА СРЕДСТВА ЗА СПРОВОЂЕЊЕ ЗАКОНА

За спровођење предметног закона није потребно обезбедити додатна финансијска средства у буџету Републике Србије за 2021. годину.

Буџетска средства, као и донаторска средства за реализацију мера и активности у наредним годинама, биће планирана у оквиру лимита за које Министарство финансија утврди за раздео Министарства за људска и мањинска права и друштвени дијалог и других носилаца активности.